Coba ceritain soal William, Putera Wales dalam bahasa melayu

William, Putera Wales  (William Arthur Philip Louis; diputerakan 21 Jun 1982) ialah ahli kanan keluarga diraja British dan pewaris takhta British. Baginda ialah anakanda sulung kepada Raja Charles III dan Diana, Puteri Wales.

Diputerakan di Hospital St Mary, London, William mendapat pendidikan di Wetherby School, Ludgrove School, dan Eton College. Baginda menghabiskan sebahagian daripada tahun jurang baginda di Belize dan Chile sebelum memperoleh ijazah Sarjana Sastera Scotland dalam geografi di Universiti St Andrews. William kemudian menjalani latihan di Akademi Tentera Diraja Sandhurst sebelum berkhidmat dengan Blues dan Royals.  Baginda menamatkan pengajian dari Kolej Tentera Udara Diraja Cranwell pada April 2008 dan menyertai Angkatan Mencari dan Menyelamat RAF pada awal 2009. Baginda berkhidmat sebagai juruterbang sepenuh masa dengan Ambulans Udara Anglian Timur dari Julai 2015 selama dua tahun.

Putera menjalankan tugas rasmi dan libat urus bagi pihak Raja. Baginda memegang naungan dengan lebih 30 organisasi amal dan ketenteraan, termasuk Tusk Trust, Centrepoint, dan Badan Amal Ambulans Udara London. Baginda menjalankan projek melalui Yayasan Diraja, dengan kerja amal baginda berkisar tentang kesihatan mental, pemuliharaan dan pekerja kecemasan. Pada Disember 2014, baginda mengasaskan inisiatif "Bersatu untuk Hidupan Liar", yang bertujuan untuk mengurangkan perdagangan hidupan liar haram di seluruh dunia. Pada April 2016, William dan isteri baginda termasuk Putera Harry telah memulakan kempen kesedaran kesihatan mental "Heads Together" untuk menggalakkan orang ramai terbuka tentang isu kesihatan mental mereka. Pada Oktober 2020, William mencemar duli melancarkan Earthshot Prize, inisiatif £50 juta untuk memberi insentif kepada penyelesaian alam sekitar sepanjang dekad akan datang.

Pada 2011, William menjadi Duke Cambridge sebelum perkahwinan baginda dengan Catherine Middleton. William menjadi Duke Rothesay dan Duke Cornwall susulan ayahanda baginda, Charles III, menaiki takhta pada 8 September 2022. Keesokan harinya, William dilantik menjadi Putera Wales dan Earl Chester, gelaran yang dikhaskan untuk pewaris seorang raja yang sedang memerintah. Catherine pula dijadikan Puteri Wales. Pasangan itu mempunyai tiga anak: Putera George, Puteri Charlotte, dan Putera Louis.

Kelahiran, keluarga, dan zaman kanak-kanak

William telah dilahirkan pada 21 Jun 1982 di Hospital St. Mary di Paddington, barat London,dengan berat 7 pound dan 1.5 auns. Seminggu kemudian pada 28 Jun namanya telah diumumkan oleh Buckingham Palace: William Arthur Philip Louis. Beliau telah dibaptiskan di dalam Music Room di Istana Buckingham pada 4 Ogos 1982 (hari jadi ke-82 nenda beliau, Queen Elizabeth) oleh Archbishop of Canterbury, Robert Runcie. William mempunyai enam ibu bapa pembaptisan; bekas Raja Yunani Konstantinos II (sepupu bapa beliau); Puteri Alexandra, The  Honourable Lady Ogilvy (sepupu bapa beliau); Duchess of Westminster; Lady Susan Hussey; Lord Romsey (sepupu bapa beliau) dan Sir Laurens van der Post. Nama mesra yang diberi oleh ibu bapanya ialah "Wombat" dan kadangkala digelar "Wills" oleh akhbar.

Pada usia tujuh tahun, William dilaporkan memberitahu ibunya bahawa dia berkehendak untuk menjadi seorang pegawai polis apabila beliau dewasa supaya dia dapat melindunginya; dan kenyataan balas oleh adiknya, Harry : "Oh tidak, awak ialah bakal Raja.." Pada 1 Mac (Hari St. David) 1991, Putera William membuat penampilan rasmi yang pertama semasa lawatan ke Cardiff, ibu kota Wales. Setelah tiba dengan kapal terbang, putera kecil yang berumur lapan tahun itu telah dibawa oleh ayahanda serta bondanya ke Catedral Llandaff. Selepas meninjau katedral tersebut, William telah menandatangani buku tetamu dan menunjukkan semua bahawa beliau adalah kidal. Gambar-gambar William yang diambil semasa lawatannya kini menjadi pameran tetap di katedral tersebut. Sebelum dia meninggalkan tempat itu, ramai kanak-kanak sekolah dan penduduk tempatan telah menyampaikan hadiah kepadanya, yang telah diterima dengan senyuman dan bisikan "terima kasih."

Pada 3 Jun 1991, William telah dimasukkan ke Hospital Diraja Berkshire selepas diketuk dengan tidak sengaja di sebelah dahi dengan kayu golf oleh seorang rakan sekolahnya. William tidak pengsan, tetapi mengalami tekanan di bahagian tengkorak dan telah menjalani pembedahan di Hospital Great Ormond Street. Parut akibat pembedahan itu masih dapat dilihat hingga hari ini.

Ibunya mahu dia dan Putera Harry mempunyai pengalaman yang lebih luas daripada kanak-kanak diraja yang lain. Dia membawa mereka ke Walt Disney World dan McDonald serta klinik AIDS dan perlindungan bagi gelandangan. Beliau membelikan mereka barangan remaja biasa, seperti permainan video. Diana, yang ketika itu bercerai dengan Charles, Putera Wales, meninggal dunia dalam kemalangan kereta pada tahun 1997. William dan Harry bersama-sama dengan bapanya, tinggal di Istana Balmoral pada masa itu. Putera dari Wales itu menunggu sehingga awal pagi berikut untuk memberitahu anak-anaknya tentang kematian ibu mereka. Di upacara pengkebumian Diana, William mengiringi ayahanda dan Harry, bersama nendanya Putera Philip dan ayahanda saudaranya, Earl Spencer ke-9 untuk berjalan di belakang pawai Diana dari Istana Buckingham ke Westminster Abbey. Semasa euloginya, Earl Spencer berjanji bahawa keluarga Spencer akan mengambil minat dalam penjagaan anak-anak Diana walaupun William jarang berjumpa dengan ayahanda saudaranya atau dengan nendanya sebelum kematian Diana.